Source: https://www.jogiforum.hu/hirek/18008
Timestamp: 2019-10-14 21:37:42+00:00

Document:
Etikai vizsgálatot kezdeményezett a Vas Megyei Bíróság elnöke Tánczos Gábor védőjével szemben | hírek | Jogi Fórum ﻿
Etikai vizsgálatot kezdeményezett a Vas Megyei Bíróság elnöke Tánczos Gábor védőjével szemben
Etikai vizsgálatot kezdeményezett a Vas Megyei Bíróság elnöke Somos Zoltánnal, Tánczos Gábor védőjével szemben - közölte csütörtökön Laky Ferenc, a megyei bíróság elnöke.
„Az elmúlt időszakban dr. Somos Zoltán budapesti ügyvéd a médiában az úgynevezett Tánczos ügyben ismétlődően olyan nyilatkozatokat tett, amelyekben hivatali visszaélésre utalt a Vas Megyei Bíróság működésével kapcsolatban” - fogalmazott a távirati irodához eljuttatott közleményében Laky Ferenc.
Utalt arra, hogy a megyei bíróságnak a Somos Zoltán által kifogásolt, az iratmásolatokkal kapcsolatos döntését a Győri Ítélőtábla időközben helybenhagyta.
„Minthogy Somos Zoltán ügyvéd bűncselekménnyel hozta összefüggésbe a megyei bíróság döntését, ezért a bíróság vele szemben - rosszhiszemű magatartása miatt - a Budapesti Ügyvédi Kamara elnökénél etikai vétséget illetően eljárás lefolytatását kezdeményezte”.
A Vas Megyei Bíróság a rendelkezésére álló törvényes határidőn belül a kiadás iránti kérelmet elbírálta, és azt megtagadta. Indoklásuk szerint ugyanis a büntetőeljárás során keletkezett iratokról másolatot csak folyamatban lévő ügyben lehet kiadni.
Pozsonyi János, a Vas Megyei Bíróság szóvivője az MTI-nek korábban elmondta: miután Tánczos Gáborral szemben a büntetőeljárás jogerősen befejeződött, perújítási indítványt pedig még nem kezdeményeztek, a bíróságnak a másolatok kiadására törvényes lehetősége nem volt.
Az elutasító végzésében ugyanakkor a megyei bíróság tájékoztatta az elítéltet, hogy a büntetőügyben keletkezett iratok tanulmányozására neki és a védőjének is "korlátlan lehetősége van, így a perújítási indítvány esetleges előterjesztéséhez szükséges adatok, tények, irattanulmányozás útján is bármikor beszerezhetők.
Tánczos Gábor és ügyvédje a végzés ellen május 20-án fellebbezést nyújtott be a Győri Ítélőtáblához, amelyet az a napokban elutasított.

References: Bíróság 
 Bíróság 
 Bíróság 
 bíróság 
 Bíróság 
 bíróság 
 bíróság 
 Bíróság 
 Bíróság 
 bíróság